Temeljem članka 31. Statuta Općine Vidovec (“Službeni vjesnik Varaždinske županije” broj 20/21), Općinsko vijeće Općine Vidovec na 8. sjednici održanoj dana 17. ožujka 2022. godine, donosi

**ODLUKU**

**o podmirenju novčanih obveza prema Proračunu Općine Vidovec**

Članak 1.

Općinsko vijeće Općine Vidovec donosi Odluku o obvezi podmirenja novčanih obveza prema Proračunu Općine Vidovec korisnika koji imaju prebivalište na području Općine Vidovec, a kojima se vrše isplate iz Proračuna Općine Vidovec po bilo kojoj osnovi.

Obveza podmirenja novčanih obveza, osim na korisnika isplate iz Proračuna Općine Vidovec, odnosi se i na člana kućanstva, odnosno vlasnika ili posjednika objekta u kojem korisnik isplate ima prijavljeno stalno prebivalište.

Članak 2.

Obveza podmirenja novčanih obveza korisnika isplate prema Proračunu Općine Vidovec odnosi se na sljedeće isplate iz Proračuna Općine Vidovec: sufinanciranje smještaja djece u dječjim vrtićima, kod osoba registriranih za obavljanje djelatnosti dadilja, igraonicama te sličnim ustanovama koje vode brigu o predškolskoj djeci, sufinanciranje prijevoza učenika srednjih škola i financiranje prijevoza učenika osnovnih škola, dodjelu stipendija učenicima i studentima sa područja Općine Vidovec, dodjelu novčanih nagrada za izvanredne uspjehe, financiranje nabave radnih bilježnica, mapa i školskog pribora, isplate koje se isplaćuju temeljem Programa potpora poljoprivredi na području Općine Vidovec i Programa demografskih mjera za poticanje rješavanja stambenog pitanja mladih obitelji, dodjelu potpore za novorođeno dijete, financiranje i sufinanciranje odvoza otpada te ostalih isplata za koje se sredstva osiguravaju u Proračunu Općine Vidovec.

Članak 3.

Obveza podmirenja novčanih obveza korisnika isplate prema Proračunu Općine Vidovec ne odnosi se na isplate jednokratne pomoći korisnicima isplate koji nemaju dovoljno sredstava za podmirenje osnovnih životnih potreba uzrokovanih nezaposlenošću, bolešću, nedovoljnim prihodima, nepredviđenim događajima i drugim situacijama koje otežavaju životne uvjete korisnika, podmirenje troškova prehrane učenika u osnovnim školama, podmirenje troškova prijevoza djece s teškoćama u razvoju te na isplate koje je Općina Vidovec dužna izvršiti sukladno zakonskim odredbama.

Članak 4.

Ova Odluka stupa na snagu osmog dana od dana objave u „Službenom vjesniku Varaždinske županije“.

KLASA: 402-07/22-01/01

URBROJ: 2186-10-01/1-22-01

Vidovec, 17. ožujka 2022.

OPĆINSKO VIJEĆE OPĆINE VIDOVEC

PREDSJEDNIK

Krunoslav Bistrović